**RUKOMETNI SAVEZ BOSNE I HERCEGOVINE**

**POSLOVNIK O RADU DISCIPLINSKE KOMISIJE RUKOMETNOG SAVEZA BOSNE I HERCEGOVINE**

Sarajevo, juli 2021. godine

**POSLOVNIK O RADU DISCIPLINSKE KOMISIJE RUKOMETNOG SAVEZA BOSNE I HERCEGOVINE**

**I - OPŠTE ODREDBE**

Član 1.

(Predmet Poslovnika)

Ovim Poslovnikom se bliže uređuju nadležnosti, način rada i odlučivanja Disciplinske komisije Rukometnog saveza Bosne i Hercegovine (u daljem tekstu: Disciplinska komisija), način provođenja disciplinskog postupka, kao i druga pitanja od značaja za rad Komisije.

Član 2.

(Načela)

Rad Komisije se zasniva na načelima nezavisnosti, nepristrasnosti, javnosti i zakonitosti.

Član 3.

(Propis)

Disciplinska komisija provodi disciplinski postupak u skladu sa Disciplinskim pravilnikom Rukometnog saveza Bosne i Hercegovine i drugim relevantnim aktima Rukometnog saveza BiH.

Član 4.

(Sastav Disciplinske Komisije)

1. Disciplinska komisija ima neparan broj članova i sastavljena je od predsjednika i dva člana, iz reda konstitiuirajućeg naroda Bosne i Hercegovine i to jedan iz reda bošnjaka, jedan iz reda srba i jedan iz reda hrvata.
2. Mandat članova Disciplinske komisije je četiri godine.
3. Disciplinsku komisiju imenuje i razrješava Upravni odbor Rukometnog saveza BiH.
4. Disiciplinska komisija se konstituira održavanjem prve sjednice.
5. Prvu sjednicu Disciplinske komisije saziva predsjedavajući Komisije.
6. Ukoliko predsjedavajući ili neki od članova Disciplinske komisije bude najmanje dva puta uzastopno spriječen da prisustvuje sjednicama Komisije, odnosno spriječen da vrši svoju dužnost, predsjedavajući Komisije ili jedan od članova će odmah obavijestiti Upravni odbor RS BiH, radi imenovanja novog člana na tu dužnost.
7. Član Disciplinske komisije je dužan čuvati službenu tajnu i druge povjerljive podatke koje sazna u obavljanju svoje dužnosti.

Član 5.

(Izuzeće članova Disciplinske komisije)

1. Član Disciplinske komisije će odmah ili najkasnije dva dana od dana saznanja za razloge izuzeća zatražiti izuzeće u Komisiji, ukoliko je srodnik nekog od lica protiv kojih se vodi disciplinski postupak u prvoj ili pobočnoj liniji do četvrtog stepena i u tazbinskoj liniji do drugog stepena ili ukoliko postoje druge okolnosti koje dovode u sumnju njegovu nepristrasnost
2. O zahtjevu za izuzeće iz stava (1) ovog člana Upravni odbor RS donosi odluku najkasnije u roku od tri dana od dana podnošenja zahtjeva, a protiv ove odluke žalba nije dopuštena.

**II – NADLEŽNOSTI I NAČIN RADA DISCIPLINSKE KOMISIJE**

Član 6.

(Nadležnosti Disciplinske komisije)

Disciplinska komisija je nadležna da provodi disciplinski postupak i izriče disciplinske mjere, za disciplinske prekršaje u skladu sa Disciplinskim pravilnikom RSBIH i drugim aktima saveza.

Član 7.

(Sazivanje sjednica Disciplinske komisije)

1. Sjednicu saziva predsjedavajući Disciplinske komisije na svoj ili prijedlog najmanje jednog člana Komisije.
2. Poziv na sjednicu upućuje se članovima Disciplinske komisije u pisanom ili elektronskom obliku, najmanje 24 sati prije njenog održavanja ili ranije ukoliko su članovi Komisije termin održavanja naredne sjednice dogovorili zajednički na prethodno održanoj sjednici.
3. Poziv za sjednicu Disciplinske komisije sadrži: datum, vrijeme i mjesto održavanja sjednice, prijedlog dnevnog reda, obavještenje o materijalima koji se dostavljaju uz poziv i koji će biti dostavljeni naknadno, kao i druga obavještenja i napomene važne za održavanje sjednice.
4. Predsjedavajući i članovi Komisije mogu na sjednici predlagati i nove tačke dnevnog reda o kojima se glasa na način predviđen članom 12. ovog Poslovnika.

Član 8.

(Mjesto održavanja sjednica)

1. Komisija u pravilu zasjeda u prostorijama Rukometnog saveza BiH, ili na nekom drugom mjestu ukoliko je isto iz opravdanih razloga potrebno obezbijediti, po dogovoru članova Komisije.
2. Komisija sjednice može održavati i elektronski po dogovoru članova Komisije.

Član 9.

(Način rada Disciplinske komisije)

1. Disciplinska komisija je u svom radu nezavisna.
2. Disciplinska komisija zasjeda i donosi odluke u punom sastavu.
3. Predsjedavajući otvara sjednicu i utvrđuje da li su ispunjeni uslovi za rad, odnosno da li su prisutni svi članovi Disciplinske komisije.
4. Ukoliko nisu ispunjeni uslovi za rad iz stava (3) ovog člana, odredit će se novi termin održavanja sjednice Disciplinske komisije u roku od 48 sati.
5. Ukoliko je predsjedavajući ili neki od članova Komisije dva puta uzastopno spriječen da prisustvuje sjednicama Disciplinske komisije, postupit će se na način propisan odredbom člana 4. stav (6) ovog Poslovnika.
6. Svaki član Disciplinske komisije dobija primjerak svakog potpisanog dokumenta.
7. Dokumentacija Komisije u vezi sa provođenjem disciplinskog postupka se čuva u prostorijama Rukometnog saveza BiH u skladu sa pravilima o arhivskom i kancelarijskom poslovanju.

Član 10.

(Rasprava o tačkama dnevnog reda i vođenje zapisnika)

1. Razmatranje i odlučivanje na sjednici Disciplinske komisije vrši se po tačkama utvrđenog dnevnog reda.
2. O svakoj tački dnevnog reda otvara se rasprava i nakon toga se usvajaju odluke, prijedlozi i zaključci.
3. O toku sjednice Disciplinske komisije vodi se zapisnik.
4. Zapisnik sadrži datum, mjesto i vrijeme održavanja sjednice, dnevni red, ime i prezime članova Disciplinske komisije, ime i prezime okrivljenog, navodi optužbe, izjava okrivljenog, ime i prezime i izjava svjedoka, pojedinačno glasanje osnovne podatke o toku sjednice, prijedlozima iznesenim na istoj, sažeto izlaganje, rezultate glasanja, te usvojene odluke, prijedloge odnosno zaključke.
5. Zapisnik sa prethodne sjednice Disciplinske komisije u pravilu se usvaja na sljedećoj sjednici.
6. Predsjedavajući i član Disciplinske komisije ima pravo dati primjedbe na zapisnik, te zahtijevati da njegova primjedba bude unesena u zapisnik.
7. Usvojeni zapisnik potpisuju svi članovi Disciplinske komisije.

Član 11.

(Razmatranje disciplinske prijave)

Disciplinsku prijavu razmatra Disciplinska komisija a sjednicama i ocjenjuje da li  iz prijave proizilazi da u opisanim radnjama osumnjičenog ima obilježja povrede ili da je nastupila zastarjelost disciplinskog gonjenja.

Član 12.

(Način odlučivanja Disciplinske komisije)

1. Disciplinska komisija odlučuje na temelju pisanih izjava, a tokom svog rada imaju pravo preslušati i suočiti pojedince, u pogledu bržeg i učinkovitijeg dovršetka disciplinskog postupka.
2. Disciplinske komisije odluke donosi većinom glasova Komisije. Prilikom glasanja svi članovi Komisije su ravnopravni.
3. Glasanje je javno na sjednici i svaki član Disciplinske komisije izjašnjava se "za" ili "protiv". Član koji je glasao „protiv“ mora obrazložiti svoj stav. „Suzdržan“ glas ne postoji.
4. Rezultate glasanja saopćava predsjedavajući Disciplinske komisije.
5. Odluke Disciplinske komisije potpisuju predsjedavajući i članovi Komisije.
6. Član Disciplinske komisije može izdvojiti svoje mišljenje, ali je dužan isto pismeno obrazložiti.

**III - PRAVA I DUŽNOSTI ČLANOVA KOMISIJE**

Član 13.

(Prava i dužnosti)

1. Članovi Disciplinske komisije dužni su učestvovati na sjednicama Komisije.
2. Članovi Disciplinske komisije imaju pravo donositi odluke koji se odnose na djelokrug njenog rada.
3. Članovi Disciplinske komisije imaju pravo i dužnost tokom svog mandata predlagati izmjene i dopune ovog Poslovnika.
4. Članovi Disciplinske komisije imaju pravo upućivati pitanja radnim tijelima Saveza koja su od interesa za valjano donošenje odluka iz djelokruga rada Komisije.
5. Član Disciplinske komisije obvezan je da u radu i odlučivanju vodi računa o toleranciji, sporazumijevanju i usuglašavanju stavova.
6. Član Disciplinske komisije obvezan je da u radu i odlučivanju vodi računa o rokovima zastare i ne smije dopustiti da disciplinski postupak ode u zastaru.

**IV - PRIJELAZNE I ZAVRŠNE ODREDBE**

Član 14.

(Izmjene i dopune Poslovnika)

Izmjene i dopune ovog poslovnika vrše se na način i u postupku propisanom za njegovo donošenje.

Član 15.

(Stupanje na snagu)

Ovaj Poslovnik stupa na snagu danom donošenja i objavit će se na web stranici Rukometnog saveza Bosne i Hercegovine.